PRIN จัดโปรฯ ลดกระหน่ำ หวังดันยอดขายโครงการ Zerene ช่วง Q3/59
PRIN จัดโปรฯ ลดกระหน่ำ หวังดันยอดขายโครงการ Zerene บ้านเดี่ยวระดับพรีเมี่ยม มูลค่ากว่า 3 พันลบ. ช่วง Q3/59
7 ก.ค. 2559

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัทปริญสิริ จำกัด (มหาชน) หรือ PRIN เปิดเผยว่า บริษัทจัดกิจกรรมส่งเสริมการตลาด เพื่อกระตุ้นยอดขายของโครงการ Zerene บ้านเดี่ยวระดับพรีเมี่ยมในเครือปริญสิริในช่วงไตรมาส 3/59
โดยลูกค้าที่เข้าเยี่ยมชมโครงการภายในเดือนกรกฎาคม 2559 นี้ จะได้รับส่วนลดพิเศษทันที 50,000 – 200,000 บาท ทุกหลัง ทุกทำเล ภายใต้เงื่อนไขกำหนด ซึ่งมั่นใจว่าจะได้รับการตอบรับจากผู้บริโภคอย่างดีเยี่ยม เนื่องจากปัจจุบันโครงการ Zerene ทั้ง 3 ทำเลตั้งอยู่บนทำเลศักยภาพ เดินทางสะดวก และด้วยแบรนด์ของปริญสิริที่มีความแข็งแกร่ง อีกทั้ง แนวโน้มดอกเบี้ยที่ทรงตัวอยู่ในระดับต่ำ เชื่อว่าจะเป็นแรงกระตุ้นให้ลูกค้าตัดสินใจซื้อบ้านได้รวดเร็วยิ่งขึ้น
สำหรับ Zerene บ้านเดี่ยวแนวคิดใหม่ในคอนเซ็ปต์ “Oxygen Community” สัมผัสชีวิตใกล้ชิดธรรมชาติ ด้วยทัศนียภาพภายในโครงการที่รายล้อมด้วยสีเขียวของแมกไม้ ทิวทัศน์ร่มรื่นตลอด 360 องศา ท่ามกลางสโมสรขนาดใหญ่พร้อมสิ่งอำนวยความสะดวกครบครัน สร้างมิติใหม่แห่งการอยู่อาศัยด้วยฟังก์ชันบ้านขนาดใหญ่ 4 ห้องนอน ที่มาพร้อมกับดีไซน์พิเศษ L-shape ผสานความงามจากธรรมชาติ เชื่อมต่อสวนส่วนตัวจากทุกมุมมอง เปิดให้สัมผัสมนต์เสน่ห์แห่งธรรมชาติแล้ววันนี้ บน 3 สุดยอดทำเลศักยภาพ ได้แก่
1) Zerene สาทร-กัลปพฤกษ์ มูลค่าโครงการ 655 ล้านบาท เป็นโครงการบ้านเดี่ยว 2 ชั้น
2) Zerene เพชรเกษม-สาย 3 มูลค่าโครงการ 990 ล้านบาท เป็นโครงการบ้านเดี่ยว 2 ชั้น
3) Zerene พระราม 2-ท่าข้าม มูลค่าโครงการ 1,595 ล้านบาท เป็นโครงการบ้านเดี่ยว 2 ชั้น